#FeesMustFall-aktivis wil buite hof skikMcebo Dlamini tydens ‘n vorige hofverskyning. (Foto: Lindi Masinga/ANA) Die #FeesMustFall-aktivis Mcebo Dlamini het Donderdag gevra dat die saak teen hom hersien en buite die hof geskik word. Dlamini het in die Johannesburg-landdroshof verskyn waar hy tereg staan op ŉ reeks aanklagte wat verband hou met die gewelddadige #FeesMustFall-betogings wat in 2015 begin het. Dié student aan die Universiteit van die Witwatersrand is in 2016 in hegtenis geneem en aangekla van die skending van ŉ hofbevel, openbare geweld, diefstal en opsetlike saakbeskadiging. Hy staan ook tereg op ŉ aanklag dat hy polisielid aangerand het. “Ons gaan aanhou om alle moontlikhede te ondersoek om die kwessie op te los. Ons probeer nie ŉ verhoor ontduik nie, maar ons voel hierdie is nie ŉ saak waarvoor strafregtelike optrede nodig is nie. Dit is ŉ kwessie wat buite die hof besleg kan word,” het Dlamini buite die hof gesê. Hy het onder meer die universiteit en die minister van onderwys gevra of dit steeds relevant is om vier jaar later met vervolging voort te gaan. Die saak teen Dlamini is tot 4 Julie vanjaar uitgestel, hangende ŉ antwoord van die nasionale direkteur van openbare vervolging op sy versoek. Dlamini het gesê die hofsaak wat al vier jaar voortsleep was ŉ uitmergelende ervaring. “Ek weet nie meer hoe om te voel nie. Ons kom al sedert 2016 na dieselfde hof toe. Ek dink ons is flou. Ons weet nie of ons nog pyn voel of nie. Ons is uitgeput want ons lewens staan stil. “Die mense saam met wie ons betoog het, het gegradueer en aanbeweeg. Diegene wat steeds op kampus is ken ons nie en weet ook nie hoekom ons nog hof toe moet kom nie,” het Dlamini gesê. In Augustus verlede jaar het Dlamini die bykans 60 km van Wits na die Uniegebou in Pretoria gestap om pres. Cyril Ramaphosa te vra om sy invloed te gebruik om die studente wat tydens die betogings in hegtenis geneem is, te help.